Suomen Vanhempainliitto ry, Finlands Föräldraförbund rf
Mariankatu 28 B 5
00170 Helsinki

O i k e u s m i n i s t e r i ö l l e

Lausunto Ehdotukseen eräiden rikosten poikkeuksellista vanhentumista, toisen henkilötodistuksen väärinkäyttöä ja lapsikaappausta koskeviksi säännöksiksi (oikeusministeriön lausuntoja ja selvityksiä 2005:6)

Suomen Vanhempainliitto esittää pyydettynä lausuntonaan Ehdotukseen eräiden rikosten poikkeuksellista vanhentumista, toisen henkilötodistuksen väärinkäyttöä ja lapsikaappausta koskeviksi säännöksiksi seuraavaa:

Lapsiin kohdistuvien seksuaalirikosten ja pahoinpitelyrikosten syyteoikeuden vanhenemisajan alkaminen

Suomen Vanhempainliitto kannattaa syyteoikeuden vanhentumisaikojen muuttamista niin, että lapsen seksuaalisen hyväksikäytön ja törkeän lapsen seksuaalisen hyväksikäytön syyteoikeuden vanhentumisaika lasketaan siitä, kun asianomistaja täyttää kahdeksantoista vuotta. Saman tulee koskea myös raiskausta, törkeää raiskausta ja pakottamista sukupuoliyhteyteen, kun teko on kohdistunut kahdeksaatoista vuotta nuorempaan henkilöön. 

Lasten suojelemiseksi seksuaaliselta hyväksikäytöltä tarvitaan nykyistä tehokkaampia keinoja. Lapsiin kohdistuneita törkeitä seksuaalirikoksia on pystyttävä tutkimaan tehokkaasti ja niin, etteivät rikosten vanhenemisajat tätä estä. Suomen Vanhempainliitto katsoo, että syyteoikeuden vanhenemisen tulee alkaa lasten hyväksikäyttötapauksissa vasta lapsen tultua täysi-ikäiseksi. Lapsiin kohdistuvat seksuaalirikokset tulevat usein esiin ja viranomaisten tietoon vasta lasten tultua täysi-ikäisiksi. Kestää usein vuosikausia, ennen kuin hyväksikäytetty lapsi ymmärtää tai uskaltaa puhua hyväksikäytöstään.  

Toinen vakava ongelma on se, etteivät lasten kanssa työskentelevät tai lähellä olevat aikuiset ymmärrä, halua tai uskalla puuttua lasten hyväksikäyttöön. Suomen Vanhempainliitto katsoo, että kaikilla lasten kanssa työskentelevillä pitäisi olla ehdoton ilmoitusvelvollisuus havaitessaan lasten seksuaalista hyväksikäyttöä tai esimerkiksi pahoinpitelyä. Myös tähän tulisi lainsäädännöllä puuttua ja ilmoittamatta jättäminen pitäisi sanktioida, jotta vakavat laiminlyönnit tulisivat julki nykyistä paremmin.  

Toisen henkilön henkilötodistuksen tai vastaavan asiakirjan käyttäminen yksityisen henkilön erehdyttämiseksi 

Suomen Vanhempainliitto kannattaa rikoslakiin lisättäväksi rangaistussäännös, jonka mukaan toisen henkilötodistuksen väärinkäyttö säädetään rangaistavaksi. Lainattuja henkilötodistuksia käyttävät erityisesti alle 18-vuotiaat nuoret alkoholin hankkimiseen tai sen nauttimiseen ravintoloissa. Väärinkäytöstä on tullut liian helppoa ja harmitonta - nuoret tietävät, ettei toisen henkilöpapereiden lainaaminen ja käyttäminen ole rikos.  Väärinkäytöstä rankaiseminen estää alkoholin myyntiä alaikäisille ja antaa alkoholin vähittäismyynnille ja anniskelupaikoille välineitä puuttua alaikäisille myymiseen ja anniskeluun. Vanhempainliitto katsoo, että rangaistukseksi riittää sakko. Toistuvissa teoissa rangaistuksen tulisi kuitenkin olla ankarampi. 

Lapsen omavaltainen huostaanotto ja lapsikaappaus

Lapsikaappausta koskevat rangaistussäännökset tulee saada ajantasaisiksi ja nykypäivän tarpeita vastaaviksi. Lapsikaappausrangaistusta on kuvattu Suomessa kansainvälisesti vertaillen löyhäksi, jolloin se ei heijasta riittävästi teon moitittavuutta eikä sillä ole riittävää rikoksia ennaltaehkäisevää vaikutusta. Lapsikaappauksen kohteeksi joutuneelle lapselle lapsikaappaus on aina vakava ihmisoikeusloukkaus, joka aiheuttaa uhrille vakavia henkisiä kärsimyksiä. Suomen Vanhempainliitto kannattaa, että rikoslakiin lisätään lapsikaappausta koskeva rangaistussäännös, jonka enimmäisrangaistus olisi omavaltaisesta huostaanotosta säädettyä ankarampi eli kaksi vuotta vankeutta. 

Helsingissä, huhtikuun 21. päivänä 2005

SUOMEN VANHEMPAINLIITTO

Sari Sarkomaa		Outi Hurme
puheenjohtaja		kehittämispäällikkö